《三宝赞其一·佛宝》
宋代·释重顯

甘蔗流苗应刹尘，觉场高发利生因。
紫金莲捧千轮足，白玉毫飞万德身。
孤立大方资定惠，等观含类舍怨亲。
挨星相好中天主，匝地名闻出世人。
螺发右旋仙岛碧，月眉斜印海门新。
鸾翔凤舞非殊品，象转龙蟠绝比伦。
璎珞聚中腾瑞色，花鬘影里夺芳春。
慈仪恋望知何极，梵德言辞莫可陈。
胸字杳分无量义，顶珠常照百由旬。
双林孰谓归圆寂，坐断干坤日见真。